ลุ้นรีบาวด์!โมนิก้าและทีมงาน
ถ้าวิเคราะห์สถานการณ์ของตลาดหุ้นไทยกับปัจจัยต่างๆ ที่เข้ามาเกี่ยวข้องกับการลงทุนจะเห็นว่า สภาพจิตใจของนักลงทุนนับวันจะแย่ลงเรื่อยๆ เพราะไม่มีข่าวไหนที่ทำให้เกิดความรู้สึกดีขึ้นเลย วันๆ ต้องมานั่งลุ้นตลาดหุ้นอเมริกาจะเป็นอย่างไร? ตลาดหุ้นฝั่งยุโรปจะมีเรื่องร้ายเกิดขึ้นอีกไหม? ตลาดหุ้นญี่ปุ่นจะเดินหน้าขึ้นไปได้ไหม? หรือแม้กระทั่งตลาดหุ้นจีนจะไปต่อไหม?
13 ส.ค. 2558

เจาะกระดานหุ้น
 
*ถ้าวิเคราะห์สถานการณ์ของตลาดหุ้นไทยกับปัจจัยต่างๆ ที่เข้ามาเกี่ยวข้องกับการลงทุนจะเห็นว่า สภาพจิตใจของนักลงทุนนับวันจะแย่ลงเรื่อยๆ เพราะไม่มีข่าวไหนที่ทำให้เกิดความรู้สึกดีขึ้นเลย วันๆ ต้องมานั่งลุ้นตลาดหุ้นอเมริกาจะเป็นอย่างไร? ตลาดหุ้นฝั่งยุโรปจะมีเรื่องร้ายเกิดขึ้นอีกไหม? ตลาดหุ้นญี่ปุ่นจะเดินหน้าขึ้นไปได้ไหม? หรือแม้กระทั่งตลาดหุ้นจีนจะไปต่อไหม?
*เหล่านี้เป็นเรื่องที่ต้องมานั่งตอบคำถามทุกวัน แถมคนใกล้ตัวยังถามเซ้าซี้ตลอดเวลาแบบนี้ “โมนิก้า” ถือเป็นข้อมูลชุดเดิมที่ไม่ก่อให้เกิดประโยชน์ในการลงทุนทั้งสิ้น และเหมือนกับการพายเรือวนอยู่ในอ่างอีกครั้งนั้น มันเป็นความเจ็บปวดทางอารมณ์ที่ยากจะบอกใครให้เข้าใจได้ว่า สิ่งที่เกิดขึ้น ณ เวลานี้เป็นเพียงเกมหุ้น ที่อาศัยสถานการณ์ด้านลบเป็นตัวเร้าอารมณ์ขายหุ้นไงล่ะค่ะ
*งานนี้ไม่ต้องอธิบายถึงเรื่องการลดค่าเงินหยวนให้เสียเวลา เพราะอันที่จริงก็รู้กันมานานแล้วว่า กองทุนทั้งในและต่างประเทศกำลังปรับลดพอร์ตหุ้นบลูชิพ เผอิญมีประเด็นดังกล่าวเข้ามาเกี่ยวข้อง จึงมีการหยิบข้อมูลดังกล่าวมาอธิบายเป็นตุเป็นตะชนิดที่คนได้ยินได้ฟังเกิดอารมณ์คล้อยตามในทันที เท่ากับเป็นการแสดงให้เห็นว่าการลงทุนในเที่ยวนี้มันเป็นเรื่องของกระแสความเชื่อนะจะบอกให้
*ฉะนั้นการที่ดัชนีรูดลงมาปิดที่ 1,408.32จุด ลบไป 11.81 จุด ด้วยมูลค่าการซื้อขาย 3.39 หมื่นล้านบาท ย่อมเป็นเรื่องที่อยู่ในประมาณการของเดี๊ยนอยู่แล้ว และถ้าจำได้จะรู้ว่า วันก่อนเพิ่งมองจุดเด้งกลับ 1,400 จุด เป็นแนวรับสำคัญทางจิตวิทยา แต่ในระหว่างทางอาจเด้งขึ้นก่อนจะลงมาถึงจุดดังกล่าวก็ได้ “โมนิก้า” ถึงอยากให้แฟนคลับเพื่อทางเลือกให้กับตัวเองด้วยไงล่ะค่ะ
*เนื่องจากเหตุผลที่ทำให้หุ้นขนาดใหญ่อย่าง ADVANC รูดลงมาปิดที่ 233 บาท ลบไป 9 บาท หรือลงไป 3.70% ด้วยมูลค่า 1.12 พันล้านบาท มันเกิดจากการขึ้นเครื่องหมาย XD เพื่อรับเงินปันผลหุ้นละ 6.50 บาท “โมนิก้า” ถือเป็นเอฟเฟ็กต์ธรรมชาติ ไม่มีอะไรต้องวิตกกังวล แถมหุ้นลงมาใกล้จุดเด้งกลับ 230 บาท และเป็นเหตุการณ์ที่เคยเกิดขึ้นมาแล้วถึง 2 ครั้งด้วยกันแบบนี้..รีบาวด์ชัวร์เจ้าค่ะ
*เหมือนกับในรายของ PTT ถ้ามองในมุมของการเคลื่อนตัวแบบแกว่งตัวลงมาเรื่อยๆ “โมนิก้า” ประเมินว่าหุ้นจะเด้งกลับขึ้นมาในไม่ช้า และเป็นโอกาสทองของคนที่มีเงินเย็นอย่างแท้จริงหลังหุ้นลงมาปิดที่ 308 บาท ลบไป 5 บาท ด้วยมูลค่า 1.50 พันล้านบาท แสดงว่ามีคนทยอยรับของเข้าพอร์ต บวกกับจุดรีเทิร์นของหุ้นอยู่แถว 300 บาทแบบนี้..น่าตามไปดูจริงๆ นะจ๊ะ
*อีกนึ่งรายที่ต้องติดตามดูให้ดีๆ ก็คือหุ้นลูกอ๊อด AOT  เพราะเป็นอีกหนึ่งวันที่หุ้นโดนกระหน่ำเทขายไม่ยั้ง จนรูดหลุดจุดเด้งกลับแรกที่บริเวณ 280 บาทอย่างง่ายดาย ก่อนจะลงมาปิดที่ระดับ 273 บาท ลบไป 11 บาท หรือลงไป 4% ด้วยมูลค่าการซื้อขาย 2.10 พันล้านบาท มันทำให้แนวรับสำคัญทางจิตวิทยา 260 บาทกลายเป็นตัวชี้เป็นชี้ตายหุ้นตัวนี้ในทันที หากเอาอยู่..ถือว่าทุกอย่างกลับสู่สมดุล หากเอาไม่อยู่..ถือว่าทุกอย่างจบรอบเจ้าค่ะ
*เม้าท์ถึงหุ้นใหญ่ทีไร บรรดาแมงเม่ารู้สึกเหนื่อยใจทุกที “โมนิก้า” จึงขอเปลี่ยนอิริยาบถไปเม้าท์ถึงหุ้นร้อนอย่าง PK เพื่อเอาใจบรรดาพวกฮาร์ดคอร์สักหน่อย เพราะหลังจากมีการตรวจแนวลบ และจัดแถวใหม่อีกรอบ ก็ดูเหมือนหุ้นจะมีทรงดีขึ้นอย่างเห็นได้ชัด จนหุ้นวิ่งขึ้นมาปิดที่ 7.85บาท บวกไป 1.25 บาท หรือขึ้นไป 19% ด้วยมูลค่า 1.50 พันล้านบาท มันเป็นไฟต์บังคับของก๊วนขาใหญ่ที่ต้องดันกันสุดลิ่มทิ่มประตูเจ้าค่ะ
*อีกหนึ่งรายที่ไม่อยากจะเม้าท์ถึง สุดท้ายก็ต้องเม้าท์ถึง คงไม่มีใครที่มีข่าวให้พูดถึงทุกวันเท่ากับ AJD ล่าสุดมีออเดอร์บิ๊กล็อตจำนวน 105 ล้านหุ้น ราคาหุ้นละ 1.35 บาท รวมเป็นเงินกว่า 140 ล้านบาท ว่ากันว่า ออเดอร์จำนวนนี้มาจากขาใหญ่ประจำซอย ซึ่งใครต่อใครต่างรู้ดีว่า ก๊วนนี้มักจะถือหุ้นจนกว่าจะได้กำไรเท่าตัว “โมนิก้า” ถึงไม่แปลกใจที่หุ้นตัวนี้ขยับขึ้นมาปิดที่ 1.49บาท บวกไป 0.05 บาท หรือขึ้นไป3.50% ด้วยมูลค่า 1.20 พันล้านบาท จึงเป็นอีกหนึ่งช็อตเด็ดที่ต้องตามดูกันต่อไปนะจ๊ะ
*เช่นเดียวกับในรายของ JSP ทำเอาแฟนคลับที่ถือหุ้นได้ชื่นอกชื่นใจกันยกใหญ่ หลังกำไรไตรมาส 2 โตเกิน 100% ราคาหุ้นก็เลยพุ่งพรวดขึ้นมาปิดที่1.73บาท บวกไป 0.13บาท หรือขึ้นไป 8% ด้วยมูลค่า 140 ล้านบาท แถมเป็นการเด้งขึ้นแรงเป็นวันแรกแบบนี้ “โมนิก้า” ถือเป็นจังหวะที่ต้อง follow อย่างไม่มีเงื่อนไขและเป็นอีกหนึ่งทางเลือกที่ไม่ควรมองข้ามนะคะ
*ประเด็นตรงนี้เหมือนกับ MILL พรายกระซิบมากระตุกแขนเสื้อครั้งแล้วครั้งเล่า ว่าของเขาดีจริงๆ ปีนี้จะได้เห็นการเปลี่ยนแปลงครั้งใหญ่ และมีข่าวดีอีกมากมายหลายเรื่อง “โมนิก้า” ถึงอยากให้แฟนคลับลองพิจารณาหุ้นตัวนี้ไว้สักหน่อย ล่าสุดหุ้นวิ่งขึ้นมาปิดที่ 1.86บาท บวกไป 0.23บาท หรือขึ้นไป 14% ด้วยมูลค่า 200 กว่าล้านบาท ถือเป็นช็อตที่นักเล่นต้องตามต่อ..จริงไหม “เสี่ยหมู” อิอิ